“กทม.” หนักใจ! คนใช้สวนสาธารณะ เมินสวมหน้ากากอนามัย หวั่น “โควิด” ระบาดซ้ำ ต้องปิดอีกรอบ
"กทม." หนักใจ! คนใช้สวนสาธารณะ เมินสวมหน้ากากอนามัย หวั่น "โควิด" ระบาดซ้ำ อาจต้องปิดอีกรอบ
"กทม." หนักใจ! คนใช้สวนสาธารณะ เมินสวมหน้ากากอนามัย หวั่น "โควิด" ระบาดซ้ำ อาจต้องปิดอีกรอบ
14 พ.ค. 2563

นางศิลปสวย ระวีแสงสูรย์ ปลัดกรุงเทพมหานคร ในฐานะรองผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กรุงเทพมหานคร (ศบค.กทม.) เปิดเผยว่า สืบเนื่องจากคณะทำงานด้านการประสานงานการดูแลความสงบเรียบร้อยได้รายงานต่อที่ประชุม ศบค.กทม. ถึงพฤติกรรมของประชาชาชนชาวที่ใช้บริการสวนสาธารณะ
โดยระบุว่า ประชาชนกว่า 80% ที่มาใช้บริการสวนสาธารณะของกรุงเทพมหานคร ละเลยไม่ปฏิบัติตามข้อกำหนดของมาตรการผ่อนปรนการใช้สวนสาธารณะ เช่น ไม่สวมหน้ากากอนามัยระหว่างที่อยู่ในสวน, ไม่เว้นระยะห่างระหว่างบุคคล (Physical Distancing) ระหว่างการออกกำลังกายหรือนั่งพักผ่อน, ออกกำลังกายแบบเป็นกลุ่ม, บางส่วนนั่งจับกลุ่มพูดคุย รับประทานอาหาร บางส่วนใช้อุปกรณ์ออกกำลังกายแม้จะมีการปิดกั้นพื้นที่ดังกล่าว
ทั้งนี้ แม้กรุงเทพมหานครได้ติดตั้งป้ายประชาสัมพันธ์ข้อกำหนดการเข้าใช้สวน ทั้งบริเวณทางเข้า และบริเวณทั่วไปภายในสวน ตลอดจนประชาสัมพันธ์เสียงตามสายภายในสวนให้ผู้ใช้บริการปฏิบัติตามข้อกำหนดแล้ว แต่ก็ยังมีประชาชนที่ไม่เชื่อฟังและไม่ปฏิบัติตามที่เจ้าหน้าที่ประจำสวนสาธารณะแจ้งเตือน
ดังนั้น จึงมอบหมายให้สำนักเทศกิจ สำนักงานเขต จัดเจ้าหน้าที่เทศกิจตรวจตราอย่างเข้มข้น หากตรวจพบบุคคลที่ไม่สวมหน้ากากอนามัย หรือไม่ปฏิบัติตามข้อกำหนด ให้เชิญบุคคลดังกล่าวออกนอกพื้นที่สวน
ปลัด กทม. กล่าวว่า หากปรากฏว่าประชาชนยังคงไม่ปฏิบัติตามข้อกำหนด หรือคำแนะนำของเจ้าหน้าที่ กรุงเทพมหานครอาจปิดสวนสาธารณะ เพื่อป้องกันการแพร่ระบาดโควิด-19 รอบใหม่ ซึ่งจะทำให้การควบคุมการแพร่ระบาดและการรักษาผู้ป่วยเป็นไปด้วยความยากลำบากยิ่งขึ้นกว่าเดิม